《悟老住慧林》
宋代·苏辙

能公住岭南，正观呼不起。
忠公客中禁，朝恩不为累。
道人无净秽，所遇忘嗔喜。
悟公清净人，心厌纷华地。
慧林虚法席，去有迟迟意。
投身淤泥中，佛法何处是。
引身山林间，过患差无几。
力小难自欺，心安似无愧。
悟世常失人，违心辄丧己。
徐行勿与较，乘流得坎止。
君看净因揩，志以直自遂。
杀身竟何益，犯难岂为智。
去住本由天，毋求亦无避。
相期明且哲，大雅亦如此。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。